Metalinda

Metalinda (správne písané MetaLinda) je slovenská rocková skupina z Bratislavy , ktorú v roku 1983 založili bývalí členovia formácií Halušky a Regata v zložení: Peter Sámel – kapelník, gitara, Ján Lapoš - bicie nástroje, Vlado Suchán - basgitara, Dušan Horecký - spev.

História skupiny

Začiatky 
Po počiatočných úspechoch na koncertných vystúpeniach dostala skupina ponuku od hudobného vydavateľstva OPUS na nahranie ich prvého singlu „Únik“/ „Klub milionárov“. V roku 1986  Dušana Horeckého na poste speváka v skupine Metalinda nahradil Pavol Drapák. 

Skupina nahrala ďalší singel (s videoklipom)  „Každý chce ľúbiť“ a na Bratislavskej lýre obsadila 4. miesto so skladbou „Loď pre 5 miliárd“. Paľo Drapák z Metalindy na istý čas odišiel. Skupina vyskúšala niekoľko iných spevákov, medzi inými napríklad Tibora Fuzeka, ktorý predtým pôsobil v Kobre, odtiaľ spolu s ním prišiel do Metalindy aj druhý gitarista Michal Kovalčík. V roku 1988 sa Paľo Drapák vrátil. V tomto období tiež Vlada Suchána strieda Martin Cepka.

1988-1994: Palo Drapák a Mišo Kovalčík 
V roku 1990 skupina vydala svoj debutový album Metalinda s hitmi ako boli „Ján Amos džínový“, „VSR“, „Šanca“, „Kovový kráľ“ a „Jago“. Videoklip „Ján Amos džínový“ získal Zlatý Triangel.

V roku 1991 Metalinda nahrala svoj druhý album Za všetky prachy, ktorý pre české vydavateľstvo TOMMU Records produkovali Jožo Ráž a Július Kinček. Z tohto albumu sú najznámejšie skladby „Zaľúbená žaba“ (videoklip k nemu natočil režisér Filip Renč a zahrala si v ňom česká herečka Anna Geislerová) a skladba „Vlasť malá zbabraná“. Na treťom albume skupiny Svetlo na druhom brehu (1992) sú známe skladby  „Slnko nevychádzaj“, či skladba „Angie“, ktorá je o dievčati, ktoré podľahlo drogám. Koncertné turné z tohto obdobia je inšpirované touto témou a je zamerané na propagáciu boja proti drogovej závislosti. Martina Cepku na tomto turné nahradí Márius Bartoň a toho následne strieda Fero Gašparík.

Na štvrtom albume Láska holých prenáša (1994) sú skladby ako „English Is How Know“, či „Víno, pizza, makaróny...“. Michal Kovalčík po tomto albume odchádza a tak sa z Metalindy znovu stane kvartet s len jedným gitaristom.

1994-1996: s Janom Lapošom 
Ich piaty album Maj May (1995) skupina vydala vo vlastnom hudobnom vydavateľstve MetaMusic. Z tohto albumu sa len za prvé štyri mesiace predalo 15 000 ks hudobných nosičov.  Na koncertnom turné skupina nahrala materiál pre svoj prvý koncertný album, ktorý vyšiel v tom istom roku pod názvom Noc s Metalindou. Po tomto koncertnom debute nasledoval album Na kolenách, na ktorom bola hitová skladba „Sila je v nás“ a akustická verzia bonusovej skladby z predchádzajúceho koncertného albumu s názvom „V nebi sa už nemusíme stretnúť“. Po tomto období odchádza zo skupiny bubeník Ján Lapoš.

1996-2000: do dochodu Paľa Drapáka 
Po albume Na kolenách nasledoval ďalší štúdiový album Skús sa do mňa zahryznúť (1996). V roku 1999 skupina vydáva svoju prvú kompiláciu s názvom Hitovky. Po vydaní desiateho radového a ôsmeho štúdiového albumu s názvom Zavesení v prievane (2000) odchádza zo skupiny spevák Pavol Drapák.

Po roku 2000 
Na nasledujúce koncertné turné bol po konkurze vybratý martinský spevák Roman Čief. V roku 2003 skupina vydala dvojalbum s názvom Tutovky, z ktorého je jedno CD s novými skladbami a druhé je voľným pokračovaním kompilácie Hitovky s niektorými nanovo prespievanými skladbami. 

V septembri 2003 sa vracia na miesto Romana Čiefa niekdajší spevák skupiny Dušan Horecký. V roku 2005 skupina Metalinda vydala album Biológia a v roku 2007 im vyšiel ďalší štúdiový album s názvom No. 13 na ktorom sa nachádza aj bonusový duet s Jožom Rážom s názvom „Nebo zastav dážď“. 

V roku 2012 sa ku skupine pridal nový spevák Jaroslav Mojžiš, s ktorým Metalinda nahrala album The Best Unplugged. Ten vyšiel v predaji spolu s vodkou Nicolaus.

V roku 2016 prichádza do skupiny spevák Andy Samuel Hudak. V roku 2019 vychádza v poradí už 16. album skupiny Metalinda nazvaný Moja hviezda žije.

Členovia skupiny  
história členov skupiny nie je úplná

Diskografia 
Štúdiové albumy
 1990 - Metalinda (No. 1)
 1991 - Za všetky prachy (No. 2)
 1992 - Svetlo na druhom brehu (No. 3)
 1994 - Láska holých prenáša (No. 4)
 1995 - Maj May (No. 5)
 1996 - Na kolenách (No. 7)
 1998 - Skús sa do mňa zahryznúť (No. 8)
 2000 - Zavesení v prievane (No. 10)
 2003 - Tutovky (No. 11)
 2005 - Biológia (No. 12)
 2007 - No. 13 (No. 13)
 2019 - Moja hviezda žije (No. 16)
Koncertné albumy
 1996 - Noc s Metalindou (No. 6)
Kompilácie
 1999 - Hitovky (No. 9)
 2010 - Best Of (No. 14)
 2013 - The Best Unplugged (No. 15)

Referencie

Externé odkazy 
 Oficiálna stránka (zdroj infrormácií k článku)

 
Hudobné skupiny z 1983